钦定古今图书集成/理学汇编/文学典/第007卷 > 容齐五笔 > 《醉翁亭记酒经》
## 钦定古今图书集成/理学汇编/文学典/第007卷 > 容齐五笔 > 《醉翁亭记酒经》

欧阳公《醉翁亭记》、东坡公《酒经》，皆以“也”字为绝句。欧
阳二十一“也”字，坡用十六“也”字。欧记人人能读，至于
《酒经》，知之者盖无几。坡公尝云：“欧阳作此记，其词玩
易。”盖戏云耳，不自以为奇特也。而妄庸者作欧语云：
“平生为此文最得意。”又云：“吾不能为退之《画记》，退之
不能为吾《醉翁亭记》。”此又大妄也。坡《酒经》每一“也”字
上必押韵，暗寓于赋，而读之者不觉其激昂渊妙，殊
非世间笔墨所能形容。今尽载于此，以示后生辈。其
词云：“南方之氓，以糯与秔，杂以卉药而为饼。嗅之香，
嚼之辣，揣之枵，然而轻，此饼之良者也。吾始取面而
起肥之，和之以姜液烝之，使十裂绳穿，而风戾之，愈
久而益悍，此麹之精者也。米五㪷为率，而五分之为
三㪷者一，为五升者四。三㪷者以酿，五升者以投，三
投而止，尚有五升之赢也。始酿以四两之饼，而每投
以二两之麹，皆泽以少水，足以散解而均停也。酿者
必瓮按而井泓之，三日而井溢，此吾酒之萌也。酒之
始萌也，甚烈而微苦，盖三投而后平也。凡饼烈而麹
和，投者必屡尝而增损之，以舌为权衡也。既溢之三
日乃投，九日三投，通十有五日而后定也。既定乃注
以㪷水，凡水必热而冷者也，凡酿与投，必寒之而后
下，此炎州之令也。”既水五日乃𥬠，得二㪷有半，此吾
酒之正也。先𥬠半日，取所谓赢者为粥，米一而水三
之，揉以饼麹，凡四两，二物并也，投之糟中，熟撋而再
酿之，“五日，压得㪷有半，此吾酒之少劲者也。劲正合
为四㪷。又五日而饮，则和而力，严而不猛也。𥬠绝不
旋踵，而粥投之少留，则糟枯中风而酒病也。酿久者
酒醇，而丰速者反是，故吾酒三十日而成也。”此文如
太牢八珍，咀嚼不嫌于致力，则真味愈隽永，然未易
为俊快者言也。